‘કન્સેશન પાસ વિશે તમે કશું જાણતા નથી? તો… તો અમદાવાદમાં રહેવા માટે તમે નાપાસ ગણાવ. એએમટીએસ સિનિયર સિટિઝનોને કન્સેશન પાસ કાઢી આપે છે. આ પાસ બતાવો એટલે અર્ધી ટિકિટમાં આખી મુસાફરી થઈ શકે છે.’ સ્નેહીએ સ્પષ્ટતા કરતાં કહ્યું. કેટલાં પરગજુ મનુષ્યો વ્યાજે પૈસા લાવીને પણ સ્વજનોને વગરવ્યાજે ઉછીના આપે છે, એમ પોતે ભારે ખોટ ખમતું હોવા છતાં સિનિયર સિટિઝનોને પચાસ ટકાનો ફાયદો કરી આપતા એએમટીએસના પરગજુ તંત્ર માટે મને માનની લાગણી થઈ. મેં કહ્યું, ‘હું પાસ કઢાવી લઈશ. જોકે જન્મતારીખના પુરાવા માટે એસએસસીનું કે શાળા છોડ્યાનું પ્રમાણપત્ર શોધવામાં ચાર-છ મહિના નીકળી જાય એમ બને.’